Metrobeampte, veiligheidswag vas ná man se skietdood | Maroela Media
'n Metropolisiebeampte en 'n veiligheidswag van 'n private maatskappy is in hegtenis geneem in verband met die skietdood van 'n 41-jarige man van Vosloorus in Ekurhuleni, Gauteng.
Volgens Sontaga Seisa, waarnemende woordvoerder van die onafhanklike polisieondersoekdirektoraat (Opod), is die man Sondag in sy erf doodgeskiet.
"Beamptes van die Ekurhuleni-metropolisie het gister die gebied gepatrolleer toe hulle glo opgemerk het dat mense by 'n taverne drink."
Die beamptes was op die patrollie ten einde te verseker dat daar voldoen word aan die regulasies van die tydperk van 21 dae van afsondering. Geen plekke mag in dié tyd drank verkoop nie.
"Die beamptes wou glo oortreders in hegtenis neem toe hulle glo deur lede van die gemeenskap aangeval is. Die beamptes het rubberkoeëls afgevuur."
Vier kinders, onderskeidelik vyf en ses jaar oud en 'n 11-jarige tweeling, is tydens die voorval gewond en na 'n nabygeleë hospitaal geneem vir behandeling, het Seisa gesê.
Opod se ondersoekers was gister en vanoggend weer op die toneel vir verdere ondersoek. Twee mans is intussen geïdentifiseer as verdagtes in die saak en is in hegtenis geneem op aanklagte van moord en poging tot moord.
Volgens Seisa is die verdagtes 'n 34-jarige metropolisiebeampte en 'n 45-jarige veiligheidswag van 'n private maatskappy.
Die verdagtes sal na verwagting Dinsdag in die Boksburg-streekhof verskyn.
Opod se ondersoek na die voorval duur voort.
Daarsy, dit maak mos baie sin. Ek is amper seker die mense wat so sit en kuier by die tavern (so tussen die kinders) kry ook geen salaris vir April nie, m.a.w, drink nou alles uit, dit maak totaal sin…. O ja, en dan, as hulle of die kinders môre siek is, dan blameer hulle weer iemand anders daarvoor….. Gaan groot!!
Covid19 sterfte op 20 Maart 2020 – Twee
Sterfte as gevolg van Metro be-ampte se Covid19 optrede – Een
Daar skort met die Metro polisie se opleiding.
Roep almal van opod en die mrk op om die strate te patrolleer ….met kussings. Hul sal ongelooflike sukses bereik …..